ഇതും കേരള മോഡല് ? വിവിധ സംസ്ഥാനങ്ങളിലെ ബുധനാഴ്ചത്തെ കണക്കുവച്ച് കേന്ദ്ര ആരോഗ്യ മന്ത്രാലയം ഇന്നലെ പുറത്തിറക്കിയ രാജ്യത്തെ കൊവിഡ് ബാധിതര് ഇപ്രകാരമാണ്. ദേശവ്യാപകമായി ഇപ്പോള് ചികിത്സയിലുള്ളത് 3.90 ലക്ഷത്തോളം പേര്. അതില് കേരളത്തില് മാത്രം 2.30 ലക്ഷത്തോളം. അതായത് രാജ്യത്തെ ആക്റ്റിവ് കേസുകളില് 60 ശതമാനത്തിനടുത്ത്. അവസാന ദിവസം രാജ്യത്തു മൊത്തം സ്ഥിരീകരിച്ച പുതിയ രോഗബാധിതരുടെ എണ്ണം 47,000ല്. കേരളത്തിലേതു മാത്രമെടുത്താല് 33,000ന് അടുത്ത്. രാജ്യത്തെ പുതിയ കേസുകളില് മൂന്നില് രണ്ടും കേരളത്തില്. ഇത് ഇന്നലെ ഒരു ദിവസത്തെ മാത്രം കണക്കല്ല. കഴിഞ്ഞ കുറച്ചു നാളുകളായി ഇതാണ് അവസ്ഥ. കൊവിഡ് കേസുകളില് കേരളവും രാജ്യത്തെ മറ്റു ഭാഗങ്ങളും തമ്മിലുള്ള ഇപ്പോഴത്തെ അന്തരം അറിയണമെങ്കില് മറ്റു സംസ്ഥാനങ്ങളുടെ നില കൂടിയൊന്നു പരിശോധിക്കണം. ഇന്ത്യയില് ഏറ്റവും കൂടുതല് പേരെ രോഗം ബാധിച്ചതും ഏറ്റവും അധികം പേര് മരിച്ചതുമായ സംസ്ഥാനം മഹാരാഷ്ട്രയാണല്ലോ. അവിടെ ഇപ്പോഴത്തെ ശരാശരി പ്രതിദിന രോഗബാധിതര് അയ്യായിരത്തില് താഴെയാണ്. പല ദിവസങ്ങളിലും കേരളത്തിലേതിനെക്കാള് കുറവാണ് പ്രതിദിന മരണസംഖ്യയും. ഇപ്പോള് ചികിത്സയിലുള്ളവര് 55,000ല് താഴെയായിട്ടുണ്ട്. മഹാരാഷ്ട്ര കഴിഞ്ഞാല് രണ്ടായിരത്തില് താഴെ പ്രതിദിന കേസുകളാണ് മറ്റു മുഴുവന് സംസ്ഥാനങ്ങളിലുമുള്ളത്. അതില് തന്നെ ദിവസം ആയിരത്തിലേറെ പേര്ക്കു രോഗം സ്ഥിരീകരിക്കുന്നത് തമിഴ്നാട്, കര്ണാടക, ആന്ധ്രപ്രദേശ് എന്നീ തെക്കന് സംസ്ഥാനങ്ങളിലാണ് കഴിഞ്ഞ ദിവസം മിസോറാമിലുമുണ്ട്. കഴിഞ്ഞ ദിവസം തമിഴ്നാട്ടിലെയും കര്ണാടകയിലെയും ആരോഗ്യ മന്ത്രിമാരുമായി ടെലിഫോണില് ചര്ച്ച നടത്തിയ കേന്ദ്ര ആരോഗ്യ മന്ത്രി മന്സുഖ് മാണ്ഡവ്യയുടെ വിഷയം കേരളവുമായി അതിര്ത്തി പങ്കിടുന്ന ജില്ലകളിലെ രോഗവ്യാപനം നിയന്ത്രിക്കുന്നതായിരുന്നു. അതിര്ത്തി ജില്ലകളില് വാക്സിനേഷന്റെ വേഗം കൂട്ടാനാണ് രണ്ടു സംസ്ഥാനങ്ങളോടും മാണ്ഡവ്യ ആവശ്യപ്പെട്ടിരിക്കുന്നത്. കേരളത്തിലെ ഉയര്ന്ന നിലയിലുള്ള രോഗബാധ മറ്റു ദക്ഷിണേന്ത്യന് സംസ്ഥാനങ്ങളെ ഇനിയും അപകടത്തിലേക്കു കൊണ്ടുപോകാതിരിക്കണമെന്ന മുന്നറിയിപ്പാണ് പൊതുവില് നല്കപ്പെടുന്നത്. ഉത്തര്പ്രദേശും മധ്യപ്രദേശും ഡല്ഹിയും രാജസ്ഥാനും ബിഹാറും ഗുജറാത്തും ഹരിയാനയും പോലുള്ള ഉത്തരേന്ത്യന് സംസ്ഥാനങ്ങളില് ഇപ്പോള് അമ്ബതില് താഴെയാണ് പ്രതിദിനം കണ്ടെത്തുന്ന രോഗബാധിതര്. പതിനായിരത്തില് കൂടുതല് ആക്റ്റിവ് കേസുകളുള്ളത് മഹാരാഷ്ട്രയിലും ദക്ഷിണേന്ത്യന് സംസ്ഥാനങ്ങളിലും മാത്രം. അതായത് രണ്ടാം തരംഗത്തിന്റെ അവസാന ഘട്ടം കേരളത്തെ ചുറ്റിപ്പിടിച്ചു നില്ക്കുന്നു. രാജ്യവ്യാപകമായി നോക്കുമ്ബോള് കൊവിഡ് അടങ്ങിയിരിക്കുകയാണ്. സാമ്ബത്തിക പ്രവര്ത്തനങ്ങള് ഊര്ജിതമായിട്ടുണ്ട്. തുടര്ച്ചയായി രണ്ടാം മാസവും ജിഎസ്ടി വരുമാനം ഒരു ലക്ഷം കോടി രൂപയ്ക്കു മുകളിലായി. കഴിഞ്ഞ വര്ഷം ഓഗസ്റ്റിനെ അപേക്ഷിച്ച് 30 ശതമാനം വര്ധനയാണ് ഇക്കുറി ജിഎസ്ടി വരുമാനത്തിലുണ്ടായത്. കഴിഞ്ഞ വര്ഷത്തെ താഴ്ന്ന അടിസ്ഥാനത്തില് നിന്നാണെങ്കിലും ജൂണില് അവസാനിച്ച ക്വാര്ട്ടറില് രാജ്യത്തെ മൊത്തം ആഭ്യന്തര ഉത്പാദനം ജിഡിപി 20 ശതമാനത്തിലേറെ വളര്ച്ച നേടി. തൊഴിലില്ലായ്മാ നിരക്ക് ഇപ്പോഴും ആശങ്കപ്പെടുത്തുന്നതാണെങ്കിലും സാമ്ബത്തിക രംഗത്ത് തിരിച്ചുവരവിന്റെ ശൂഭസൂചനകളാണു കൂടുതലും. നിരവധി സംസ്ഥാനങ്ങള് സ്കൂളുകള് തുറക്കാന് തുടങ്ങി. മാസ്ക്കും സാമൂഹിക അകലവും അടക്കം മാര്ഗനിര്ദേശങ്ങള് പാലിക്കുമ്ബോഴും ജനജീവിതം അടച്ചുപൂട്ടലുകളില്ലാത്ത നിലയിലേക്കു മാറി. കണക്കുകള് ഇപ്പോള് ആശങ്ക പകരുന്ന ഏക സംസ്ഥാനം കേരളമാണെന്നു സാരം. എന്നാല്, അങ്ങനെ രോഗാവസ്ഥയില് തളര്ന്ന സംസ്ഥാനമായി കേരളത്തെ കാണേണ്ടതില്ല എന്നത്രേ സര്ക്കാരും നല്ലൊരു വിഭാഗം ആരോഗ്യ പ്രവര്ത്തകരും പറയുന്നത്. കേരളം കൊവിഡ് രോഗപ്രതിരോധത്തില് പുതിയ മോഡല് സൃഷ്ടിച്ചു എന്ന് അവകാശപ്പെടുന്നവരുണ്ട്. അതിന്റെ രത്നച്ചുരുക്കം ഇതാണ്. വൈറസ് ജനങ്ങളിലേക്കു പടരുന്നതു പരമാവധി ദീര്ഘിപ്പിച്ചു. രണ്ടാം തരംഗം പെട്ടെന്നു തന്നെ മൂര്ധന്യത്തിലേക്കു കുതിച്ചുകയറിയ നിരവധി സംസ്ഥാനങ്ങള് ആരോഗ്യ മേഖലയില് ആവശ്യത്തിനു സൗകര്യങ്ങളില്ലാതെ വീര്പ്പുമുട്ടി. ബെഡ്ഡും ഓക്സിജനും ബ്ലാക്ക് ഫംഗസ് പോലുള്ള അസുഖങ്ങള്ക്ക് മരുന്നും ഇല്ലാതെ വലഞ്ഞു. മരണസംഖ്യ കുതിച്ചുയര്ന്നു. ശ്മശാനങ്ങളില് സംസ്കാരത്തിന് മൃതദേഹങ്ങളുമായി ആളുകള് ക്യൂ നില്ക്കുന്ന അവസ്ഥ വന്നു. പക്ഷേ, രോഗവ്യാപനം നിയന്ത്രിച്ചതിലൂടെ അത്തരമൊരവസ്ഥയില് നിന്ന് ഇതുവരെ കേരളം രക്ഷപെട്ടു. മരണസംഖ്യ പൊതുവേ കുറവായി. ആരോഗ്യ മേഖലയ്ക്കു താങ്ങാനാവാത്ത വിധം സ്ഥിതിഗതികള് വഷളായില്ല. കേരളത്തില് മാത്രം ഉയര്ന്ന നിലയില് രോഗബാധ കാണുന്ന ഈ സമയത്ത് വാക്സിനേഷനിലും ഏറെ പുരോഗതി കൈവരിച്ചിട്ടുണ്ട് സംസ്ഥാനം. ഇന്നലെ കേന്ദ്ര ആഭ്യന്തര മന്ത്രാലയം പുറത്തുവിട്ട കണക്കുപ്രകാരം രാജ്യത്തു പ്രായപൂര്ത്തിയായവരില് 54 ശതമാനം പേര്ക്കാണ് ഒരു ഡോസ് വാക്സിനെങ്കിലും നല്കിയിരിക്കുന്നത്. 16 ശതമാനം പേര്ക്ക് രണ്ടു ഡോസ് വാക്സിനും ലഭിച്ചിട്ടുണ്ട്. എന്നാല്, കേരളത്തില് 18 വയസിനു മുകളിലുള്ളവരില് 74 ശതമാനം പേര്ക്ക് ആദ്യ ഡോസ് വാക്സിന് ലഭിച്ചുകഴിഞ്ഞു. 27 ശതമാനത്തിന് രണ്ടു ഡോസും ലഭിച്ചു. കേസുകള് ഉയര്ന്ന നിലയില് നില്ക്കുമ്ബോഴും കൂടുതല് പേര്ക്ക് വാക്സിന് കിട്ടിയതിന്റെ ആനുകൂല്യം ഇപ്പോള് സംസ്ഥാനത്തിനുണ്ട്. രോഗം ഗുരുതരാവസ്ഥയിലാക്കുന്നത് വാക്സിന് കുറയ്ക്കുന്നു. ആശുപത്രിയില് ഗുരുതരമായ അവസ്ഥയില് ചികിത്സ വേണ്ടിവരുന്നവര് കുറവാണ്. വൈറസ് വ്യാപനം തുടക്കത്തിലേ പിടിവിട്ടു പോകാതെ സൂക്ഷിച്ചതുകൊണ്ടാണ് ഈ നേട്ടം ഉണ്ടായതെന്നാണ് അവകാശവാദം. വാക്സിനേഷന് നല്ല രീതിയില് പുരോഗമിക്കുന്നതിനാല് ഏറെ വൈകാതെ വൈറസിനെ പിടിച്ചുകെട്ടാനും കേരളത്തിനു കഴിയുമെന്ന് ഇവര് ചൂണ്ടിക്കാണിക്കുന്നു. സ്കൂളുകള് വീണ്ടും തുറക്കുന്നതടക്കം പ്രവര്ത്തനങ്ങളെക്കുറിച്ചു ചര്ച്ചകള് തുടങ്ങുന്നതും ഈ സാഹചര്യത്തിലാണ്. ഇതേസമയം തന്നെ ഇതിനൊരു മറുവശവുമുണ്ട്. രോഗവ്യാപനം ഇങ്ങനെ മുന്നോട്ടുപോകാന് പാടില്ല എന്ന വാദത്തിലൂന്നിയുള്ളതാണത്. കര്ശനമായ നടപടികളിലൂടെയും തന്ത്രപ്രധാനമായ ലോക് ഡൗണിലൂടെയും പുതിയ കേസുകള് നിയന്ത്രിച്ചേ കഴിയൂ എന്നു കേന്ദ്ര സര്ക്കാര് നിര്ദേശിക്കുന്നതും ഈ വാദത്തില് പിടിച്ചാണ്. രാജ്യത്തെ ടെസ്റ്റ് പോസിറ്റിവിറ്റി നിരക്ക് മൂന്നു ശതമാനത്തില് താഴെ തുടരുമ്ബോഴാണു കേരളത്തില് ഇരുപതു ശതമാനത്തിനടത്തു നില്ക്കുന്നത്. ഇനിയും ഇത് ഉയര്ന്നാണു വരുന്നതെങ്കില് കാര്യങ്ങള് പിടിവിട്ടുപോകാം. മരണസംഖ്യ കുത്തനെ ഉയരാം. ആദ്യ ഘട്ടത്തില് കേരളമുണ്ടാക്കിയ നേട്ടങ്ങളെല്ലാം കൈവിട്ടുപോകാം. അങ്ങനെയൊരവസ്ഥ വരാതിരിക്കണമെങ്കില് ഹോം ക്വാറന്റൈന് അടക്കം മുഖ്യ സ്ട്രാറ്റജികള് പുനഃപരിശോധിക്കണമെന്നാണു മറുവശക്കാര് വാദിക്കുന്നത്. വീടുകളിലെ ക്വാറന്റൈനും ആര്ടിപിസിആര് ടെസ്റ്റുകളുടെ കുറവും രോഗവ്യാപനം വര്ധിപ്പിക്കുന്നു എന്നാണു പ്രതിപക്ഷം ആരോപിക്കുന്നതും. ഏതായാലും ആര്ടിപിസിആര് ടെസ്റ്റുകള് വര്ധിപ്പിക്കാനുള്ള തീരുമാനം സംസ്ഥാന സര്ക്കാര് എടുത്തിട്ടുണ്ട്. എതിര്വാദങ്ങള് പൂര്ണമായി കണ്ണടച്ചു തള്ളേണ്ടതല്ല എന്നതാണ് ഇതിന്റെ സാരാംശം. ആരോഗ്യ മേഖലയില് അമിത സമ്മര്ദമുണ്ടാകാതെ നോക്കുക എന്നതിനു തന്നെയാവണം ഏതു സ്ട്രാറ്റജി സ്വീകരിച്ചാലും മുന്ഗണന. ആരോഗ്യ മേഖലയിലെ കേരള മാതൃക കൊവിഡിനെ എങ്ങനെ നേരിട്ടു എന്നതു നാളത്തെ ഗവേഷണ വിദ്യാര്ഥികള്ക്കു വിഷയമാവേണ്ടതാണല്ലോ.